20070122
Deċiżjoni tal-Kunsill
tat- 22 ta’ Jannar 2007
dwar l-iffirmar u l-applikazzjoni proviżorja ta’ftehim bilaterali fil-forma ta' Skambju ta' Ittri bejn il-Komunità Ewropea u l-Ukrajna fir-rigward ta’ l-estensjoniu l-emenda tal-Ftehim bejn il-Komunità Ewropea u l-Ukrajna dwar il-kummerċ ta' prodotti tat-tessuti
(2007/37/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133 flimkien ma' l-Artikolu 300(2), l-ewwel sentenza ta’ l-ewwel subparagrafu tiegħu,
Wara li kkunsidra l-proposta tal-Kummissjoni,
Billi:
(1) Il-Kummissjoni nnegozjat f'isem il-Komunità ftehim fil-forma ta' Skambju ta' Ittri bejn il-Komunità Ewropea u l-Ukrajna fir-rigward ta’ l-estensjoni u l-emenda tal-Ftehim dwar il-kummerċ ta' prodotti tat-tessuti ma’ l-Ukrajna.
(2) Dan il-ftehim bilaterali għandu jiġi applikat fuq bażi temporanja mill- 1 ta' Jannar 2007, sakemm jitlestew il-proċeduri neċessarji għall-konklużjoni tiegħu, suġġett għall-applikazzjoni proviżorja reċiproka mill-Ukrajna.
(3) Il-ftehim propost għandu jkun iffirmat f'isem il-Komunità,
IDDEĊIEDA KIF ĠEJ:
Artikolu 1
Suġġett għal konklużjoni possibbli f’data aktar tard, il-President tal-Kunsill huwa hawnhekk awtorizzat li jaħtar il-persuna(i) bis-setgħa biex jiffirmaw għan-nom tal-Komunità Ewropea il-Ftehim fil-forma ta’ Skambju ta’ Ittri bejn il-Komunità Ewropea u l-Ukrajna fir-rigward ta’ estensjoni u emenda tal-Ftehim bejn il-Komunità Ewropea u l-Ukrajna dwar kummerċ fi prodotti tat-tessuti.
Artikolu 2
It-test tal-Ftehim anness fil-forma ta' Skambju ta' Ittri huwa hawn mehmuz. Il-Ftehim għandu jiġi applikat fuq bażi proviżorja mill- 1 ta' Jannar 2007 sakemm jintemmu l-proċeduri meħtieġa għall-konklużjoni tiegħu u soġġett għall-applikazzjoni reċiproka provviżorja mill -Ukrajna.
Artikolu 3
Il-Kummissjoni tista’, skond il-proċedura msemmija fl-Artikolu 17 tar-Regolament tal-Kunsill (KEE) Nru 3030/93, tat- 12 ta' Ottubru 1993, dwar regoli komuni għall-importazzjoni ta' ċertu prodotti tat-tessuti minn pajjiżi terzi [1], tadotta l-miżuri previsti fil-punt 6 ta’ l-Iskambju ta’ l-Ittri ffirmat fid- 19 ta’ Diċembru 2000 [2], li jikkonsisti fir-ristabbiliment ta’ reġim ta’ kwota applikabli matul is-sena 2000 fil-każ ta’ non-applikazzjoni mill-Ukrajna tar-rati tat-tariffi deskritti fil-paragrafu 2.2 ta’ l-Iskambju ta’ l-Ittri msemmi fl-Artikolu 1 għal din id-Deċiżjoni.
Artikolu 4
Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.
Għandha tidħol fis-seħħ fil-ġurnata wara l-pubblikazzjoni tagħha fil-Ġurnal Uffiċjali.
Magħmul fi Brussell, 22 ta’ Jannar 2007.